12.1.2022
DA
Den Europæiske Unions Tidende
C 15/213 Torsdag den 20. maj 2021
63. fremhæver vigtigheden af uddannelse og forskning i kunstig intelligens; understreger, at EU er nødt til at opbygge sin digitale kapacitet ved at tilskynde flere mennesker til at forfølge karrierer i IKT-relaterede sektorer, ved at uddanne flere datafagfolk inden for kunstig intelligens samt fagfolk inden for forbundne nye områder såsom investeringer i kunstig intelligens og sikkerhed i kunstig intelligens; opfordrer til betydelige investeringer i det europæiske netværk af ekspertisecentre for kunstig intelligens og til oprettelse af paneuropæiske universitets- og forskningsnetværk med fokus på kunstig intelligens; mener, at dette netværk bør bidrage til at styrke udvekslingen af viden om kunstig intelligens, støtte AI-relaterede talenter i EU og tiltrække nye talenter, fremme samarbejdet mellem innovative virksomheder, videregående uddannelsesinstitutioner, forskningsinstitutioner og udviklere af kunstig intelligens samt tilbyde specialiseret uddannelse og udvikling til reguleringsmyndigheder med henblik på at sikre korrekt brug af disse teknologier og beskytte de europæiske borgere mod potentielle risici og skader på deres grundlæggende rettigheder; understreger endvidere betydningen af foranstaltninger og informationskanaler for at hjælpe små og mellemstore virksomheder og startup-virksomheder med at digitalisere på en effektiv måde og opnå fremgang i relation til »industri 5.0«; anerkender, at deling og genbrug af komponenter fra AI-applikationer øger brugen og udbredelsen af AI-løsninger; fremhæver vigtigheden af grundforskning i forståelsen af grundlaget for kunstig intelligens; understreger behovet for at tillade omfattende forskning i alle AI-applikationer og -teknologier;
64.
efterlyser analyser af de menneskelige konsekvenser af den digitale kløft og konkrete tiltag til at slå bro over denne kløft; opfordrer til afbødning af negative konsekvenser via uddannelse, omskoling og opkvalificering; understreger, at der skal tages højde for kønsdimensionen i lyset af den utilstrækkelige repræsentation af kvinder i STEM-fagene og digitale virksomheder; mener, at der bør lægges særlig vægt på programmer til fremme af færdigheder i kunstig intelligens;
65. opfordrer Kommissionen til at ajourføre de eksisterende rammer for produktsikkerhed og erstatningsansvar for at imødegå nye udfordringer knyttet til fremspirende digitale teknologier såsom kunstig intelligens; opfordrer indtrængende Kommissionen til bl.a. at ajourføre direktivet om produktsikkerhed i almindelighed og direktivet om produktansvar, navnlig ved at overveje at operere med omvendt bevisbyrde med hensyn til skader, der er forårsaget af nye digitale teknologier, i klart definerede tilfælde og efter en korrekt vurdering, og tilpasse udtrykkene »produkt«, »skade« og »defekt« , således at de afspejler kompleksiteten af fremspirende teknologier, herunder produkter, hvor der er indbygget kunstig intelligens, IoT og robotteknologi, samt standalone-software og software eller opdateringer, der medfører en væsentlig ændring af produktet, og som de facto resulterer i et nyt produkt;
66. understreger, at der bør udvikles en behørig konnektivitet til gennemførelse af kunstig intelligens samt enhver anden ny teknologi, også i områder, der har demografiske eller økonomiske udfordringer; mener, at det er nødvendigt at tage hensyn til den ulige adgang til teknologi i landdistrikterne, navnlig når EU-midler anvendes til udrulning af 5G-net, for at fjerne »huller« på landkortet og for at forbedre konnektivitetsinfrastrukturer generelt; efterlyser en EU-kommunikations­ strategi, der giver EU-borgerne adgang til pålidelige oplysninger, samt oplysningskampagner vedrørende 5G;
67. opfordrer Kommissionen til at vurdere udviklingen og anvendelsen af distributed ledger-teknologier, herunder blockchain, dvs. intelligente kontrakter, i det digitale indre marked, udstikke retningslinjer og overveje at udvikle en passende juridisk ramme for at sikre retssikkerhed for virksomheder og forbrugere, navnlig for så vidt angår spørgsmålet om lovlighed, anvendelsen af intelligente kontrakter i grænseoverskridende situationer og krav om notarial bekræftelse, hvor det er relevant;
68. opfordrer til, at de plurilaterale forhandlinger om e-handel i Verdenshandelsorganisationen (WTO) afsluttes med et afbalanceret resultat; opfordrer Kommissionen til nøje at vurdere virkningen af den kildekodebestemmelse, der i øjeblikket drøftes i WTO-forhandlingerne om e-handel og EU's fremtidige lovgivning om kunstig intelligens, herunder indvirkningen på forbrugerrettigheder, og til at inddrage Europa-Parlamentet i denne vurdering; beklager, at EU-virksomheder i mangel af globale regler kan stå over for ikke-toldmæssige hindringer i forbindelse med digital handel såsom uberettiget geoblokering, datalokalisering og obligatoriske teknologioverførselskrav; bemærker, at disse hindringer er særligt udfordrende for små og mellemstore virksomheder (SMV'er); fremhæver, at globale regler om digital handel kunne øge forbrugerbeskyttelsen yderligere; går ind for, at WTO's moratorium for elektroniske overførsler gøres permanent, og understreger, at det er vigtigt at skabe klarhed om definitionen af elektroniske overførsler; opfordrer til, at WTO's aftale om informationsteknologi, dens udvidelse og WTO's referencedokument om telekommunikationstjenester gennemføres fuldt ud og i højere grad tages i anvendelse;